ศบค.รายงานผู้ติดเชื้อโควิด-19 รายใหม่ 4,887 ราย เสียชีวิต 32 คน
นายแพทย์ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรน่า 2019 หรือ ศบค. กล่าวว่า ยอดผู้ติดเชื้อโควิด-19 ในไทย มีผู้ติดเชื้อสะสม 93,794 คน เป็นผู้ติดเชื้อรายใหม่ 4,887 มาจากระบบเฝ้าระวังและระบบบริการ 1,439 ราย จากการตรวจเชิงรุกในชุมชน 597 ราย มาจากต่างประเทศอยู่ในสถานกักกันที่รัฐจัดให้ (State Quarantine) 16 ราย และเป็นผู้ติดเชื้อจากเรือนจำ/ที่ต้องขัง 2,835 ราย มีผู้ป่วยรักษาหายแล้วเพิ่มเติม 1572 ราย รวม 60,615 คน ยังรักษาอยู่ในโรงพยาบาล 29,378 คน และมีเสียชีวิต 32 คน สะสม 518 คน โดยผู้เสียชีวิตเพิ่ม 32 ราย เป็นเพศชาย 26 ราย เพศหญิง 6 ราย อายุเฉลี่ย 38-93 ปี ส่วนใหญ่มีโรคประจำตัว อ้วน และ สูงอายุ และมีปัจจัยเสี่ยงจากสัมผัสผู้ติดเชื้อที่เป็นคนในครอบครัว และผู้ป่วยยืนยันก่อนหน้า ไปสถานที่แออัด และอาชีพเสี่ยง เช่น พนักงานขับรถแท็กซี่ทั้งนี้พบว่าสถานการณ์การติดเชื้อยังทรงตัว และขณะนี้ใกล้ครบกำหนดการยกระดับมาตรการควบคุมการระบาดของโรคโควิด-19 ซึ่งมีระยะเวลา 14 วันตั้งแต่วันที่ 1-14 พ.ค. 2564 แล้ว วันนี้ที่ประชุม EOC ของกระทรวงสาธารณสุข จึงได้มีการหารือในเรื่องการปรับระดับพื้นที่ของจังหวัดต่างๆ ซึ่งขณะนี้อยู่ในการพิจารณาขั้นตอนสุดท้าย โดยเบื้องต้นมีการวางไว้ 2-3 รูปแบบ แต่ยังมีข้อถกเถียงกันอยู่ในบางประเด็นทั้งในระดับของคณะกรรมการ และทีมที่ปรึกษา ดังนั้นคาดว่าพรุ่งนี้ (14 พ.ค.) จะสามารถนำเสนอให้ที่ประชุมศูนย์ปฏิบัติการศูนย์บริหารสถานการณ์โควิด-19 (ศปก.ศบค.) พิจารณาได้ โดยยืนยันจะพิจารณาอย่างนอบคอบที่สุด